safouaneb/arywiki huggingface dataset:
محمد مهدي بنسعيد

محمد مهدي بنسعيد، تولد ف 26 اكتوبر 1984 ف رّباط، هو سياسي مغريبي. حياتو. تولد بنسعيد ف 1984 ف رّباط من بو اصلو من سلا، سمير بنسعيد، ؤ مّو سميرة لكيناني اصلها من دار لبيضا. واليديه كانو بجوجهوم داخلين ف سّياسة ؤ لجمعيات، بضبط ف لحركة لماركسية د الى لامام ؤ لجمعية لمغريبية د حقوق لانسان. ف لخر د تمانينات، خدا بّاه لجوء سياسي ف فرانصا ؤ عاش معاه تما ربع سنين قبل ما يرجعو ل لمغريب ف 1999. ف ديك لوقيتة، خدا بنسعيد لجينسية لفرانصاوية. خدا بنسعيد ف 2014 ماسطر ف حكامة لعلاقات دولية من معهد ديراسات سياسية د تولوز. ملي كان كيقرا ف تولوز، اسس ف 2008 معا جوج دراري خرين رابطة شّباب دّيمقراطيين لمغاربا. هاد لجمعية كانت دارت ف 2010 ف دّاخلة اكبر راية د لمغريب، شي لي خلاها دخل ف روكور ݣينيس د اكبر ضراپو ف لعالام. ف 2015، ختارتو لمجلة د جون افريك من 20 د ناس لي "غادي يديرو لمغريب د غدا". لكاريير ديالو. ف سياسة. ف 2008، دخل معا لحركة د ݣاع ديموقراطيين لي "كاتدافع علا لخيار ديموقراطي ف لمغريب ؤ تجاوب تحديات د تنمية" ؤ لي كان فيها ناس بحال فؤاد عالي لهمة، عزيز اخنوش، مصطفى لباكوري ؤ محمد شيخ بيدالله. هاد لجمعية ولات ف فبراير 2009 حيزب لاصالة ؤ لمعاصرة، ؤ ولا بنسعيد عضو فيه. ف ابريل 2020، دخل بنسعيد ل لمكتب سياسي ديال حيزب لاصالة ؤ لمعاصرة. ف نتيخابات تشريعية لمغريبية د 2021 رشح لحيزب بنسعيد ف دايرة د رباط لمحيط، لي ترشح فيها حتا سعد دين لعتماني ؤ نبيل بنعبدالله. ف لخر تكلاصا تاني ب كتر من سبعالاف صوت ؤ ربح بلاصة ف لبرلامان. تعين ف 7 اكتوبر 2021 وزير شباب، تقافة ؤ تواصل ف حوكومة اخنوش. ف رياضة. كان بنسعيد رايس د لفرقة نجوم سلا د لكورة. ف يوليوز 2017 تنتاخب رايس د لفرقة د تيحاد يعقوب لمنصور لي كانت كاتلعب ف لقيسم تاني هواة. ف 2021 طلعات لفرقة ل قيسم لول هواة. ف تبزنيس. ف 2014، اسس معا لمخرج يوسف بريطل ؤ لمنتج عتمان بنزاكور شاريكة د ؤنطوراج پروديكسيون لي متخصصة ف لينتاج سينيماطوݣرافي. ف 2019، عاون بنسعيد ف لحلان د شاريكة د نيو موطورز، لي متخصصة ف صنيع د پياسات د طوموبيلات.
رياض مزور

رياض مزور هوّا موهنديس د لميكانيك ؤ بيزنيسمان ؤ سياسي مغريبي ؤ عضو ف حيزب سّتيقلال. خدا لمنصب ديال وزير صيناعة ؤ تيجارة ف 7 اكتوبر 2021 ف لحوكومة د اخنوش. رياض مزور تخرج ب ماسطر من مدراسة لپوليتيكنيك د زيوريخ ف سويسرا، ؤ كان رائيس د لفرع ديال شركة سوزوكي ديال طّونوبيلات. ؤ كان سبق ليه خدم ف دّيوان ديال نزار بركة ملي كان هاد لّخّر رائيس ديال لمجلس لقتيصادي ؤ لجتيماعي ؤ لبيئي.
فاطمة زهرا عمور

فاطمة زهرا عمور (مزيودة ف 1967 ف رّباط) هيّا حرايفية د لاعمال ؤ لماركيتينݣ (تّسويق د لمنتوجات) ؤ سياسية مغريبية من تّجمع لوطني د لاحرار. خدات لمنصب ديال وزيرة د سّياحة، صّناعة تّقليدية، نّقل لجوي ؤ لقتيصاد جّتيماعي ؤ تّضامني ف 7 اكتوبر 2021 ف لحوكومة د اخنوش. حياتها. فاطمة زّهرا عمور تزادت ل بّات كان من رجالات دّولة، ؤ مّ كانت خدّامة موعلّيمة، ؤ كانو عندها خمسة د لخواتات. قرات ف ليسي ليوطي، تخصص ماط، ؤ من بعد دارت لپريپا (لاقسام تّحضيرية) ف تولوز ف فرانسا. ؤ ولّات انجينيورة ب ديپلوم من لمدراسة لوطنية لعالية د لهنداسة لبحرية ف پاري. فاطمة زّهرا عمور عندها جوج وليدات. لكاريير ديالها. لالة عمور خدمات 9 سنين مورما رجعات ل لمغريب ف لمجال ديال لانتاج ؤ لماركيتينݣ، ف شركة پروكتر ؤ ݣامبل متعددة لجنسيات. ولات موديرة د تّسويق ف مجموعة اكوا ف 2001، ؤ خدمات ف هاد لمنصب 10 سنين. ب تّوازي معا هادشي، كانت مؤطرة د مشاريع بحال مهرجات تيتيمار ف اݣادير، ؤ لمهرجان علا ود تّسامح (المهرجان من اجل التسامح) تال 2012. ؤ من 2012/2013 ولات مستشارة د لماركيتينݣ معا عاداد د لجيهات. ؤ كانت مندوبة عامة د لمغريب ف معريض ميلانو ف 2015.
عبدلطيف ميراوي

عبدلطيف ميراوي (مزيود ف 13 يناير 1962 ف لفقيه بنصالح) هوّا ؤستاد جاميعي ؤ باحيت، ؤ سياسي ؤ عضو د حيزب لاصالة ؤ لمعاصرة. خدا لمنصب ديال وزير تّعليم لعالي، لبحت لعيلمي ؤ لبتيكار ف 7 اكتوبر 2021 ف لحوكومة د اخنوش. حياتو ؤ لكاريير ديالو. ميراوي دار لقراية لجاميعية ديالو كاملها ف فرانسا. ف 1992 شد دوكتورا ف صّيونص د لهنداسة من جاميعة فرانش كونطي ف بوزونسون. خدا موراها لجنسية لفرانصاوية ف 13 يوليوز 1993. من 2001 تال 2009، كان مودير ديال لفيليير د جيني ايليكتريك ف جاميعة د طيكنولوجيا د بيلفور مونبيليار. ؤ بقا نايب د رّائيس ديال لمجلس لعيلمي ف نفس لجاميعة تال 2011. ميراوي كان رائيس ديال جاميعة لقاضي عياض ف مراكش من 2011 تال 2019. ف ماي 2013، تّنتاخب رائيس ديال لاجونس لجاميعية د لفرانكوفونية ف ساو پاولو. من دجنبر 2019 تال دجنبر 2020، كان مودير ديال تّدريس ؤ لبحت (ف لمجالات د طّاقة ؤ لانفورماتيك) ف جاميعة د طيكنولوجيا د بيلفور مونبيليار. من دجنبر 2020 ولا مودير ديال لمعهد لوطني ديال صّيونص تّطبيقية د رين. لابحات ديالو كاتركّز سيرتو علا سّيستيمات د لݣيداج لي كاتّستعمل ف طونوبيلات د تّريسينتي، ؤ طونوبيلات لهيبريدية، لخلايا د لفيول، ؤ زيد ؤ زيد. ؤ عندو كتر من 230 بحت منشور ف جورنالات عيلمية.
ليلى بنعلي

ليلى راشيل بنعلي (مزيودة ف 1978) هيّا خبيرة دولية ف مجال طّاقة ؤ تّنمية لمستدامة ؤ سياسية مغريبية. من اكتوبر 2021، هي وزيرة د نّتيقال طاقي ؤ تّنمية لمستدامة ف لحوكومة لمغريبية. حياتها. لقراية. تخرجات بنعلي من لمدرسة لمحمدية د لمهندسين ف تخصص د لهنداسة صّيناعية ف عام 2000. كملات موراها ف صونطرال پاري ؤ خدات دوكتورا من معهد دّيراسات سّياسية د باريز ف 2010. لكاريير لميهانية. ف يناير 2019، تعينات ف لمنصب د خبيرة قتيصادية كبيرة ؤ مديرة د لادارة د قتيصاديات طّاقة ؤ ستيدامة ف شاريكة د ستيتمار ساعودية شاريكة لعربية د ستيتمارات لپيترولية (اپيكورب). لكاريير سياسية. ف دجنبر 2019، عينها لماليك محمد السادس عضوة ف لّجنة لخاصة ب نّمودج تّنماوي. تعينات وزيرة نّتيقال طاقي ؤ تّنمية لمستدامة ف 7 اكتوبر 2021 ف لحوكومة د اخنوش. مورما خدات لمنصب، شاركات ف لمؤتمر كوپ 26 ف نونبر 2021. ف فبراير 2022، عطات انطيرڤيو طويلة ل مجلة طيل كيل فين هضرات علا لاصلاحات لي خدامة عليهم.
محمد عبدجليل

محمد بن عبدجليل (مزيود ف غشت 1968 ف رّباط) هوّا موهنديس د طّرقان ؤ لقناطر ؤ سياسي مغريبي ؤ عضو ف حيزب سّتيقلال. خدا لمنصب ديال وزير نّقل ؤ لّوجيستيك ف 7 اكتوبر 2021 ف لحوكومة د اخنوش. حياتو. محمد بن عبدجليل من فاميلة ستيقلالية اب على جد. جدو محمد بن عبدجليل كان مقاوم ؤ من بين لي سناو علا وتيقة لمطالبة ب سّتيقلال. بّاه كان بيزنيسمان ؤ مّو ؤستادة د لماط. لكاريير. محمد بن عبدجليل خدا لباك ديالو ف 1985 ف ليسي ليوطي، ؤ منها مشا ل فرانسا ؤ حصل علا ديپلوم د موهنديس من لمدراسة لوطنية د لقناطر ؤ طّرقان ف 1991. خدا موراها ماسطر ف تّبزنيس ؤ لادارة (ام بي اي) من لمدراسة لحسنية د لاشغال لعومومية، ؤ خدم موراها ف فرانسا ف شركة ارتر اندرسن تال 1993. فاش رجع ل لمغريب خدم ف شركة بيمارو، لي تابعة ل شركة بويݣ. داز من بعد ل منصب مودير تيجاري ديال لفرع د بويݣ ف لمغريب، قبل مايولي مودير ديال لبرامج ؤ دّيراسات ف ويزارت تّجهيز ف لعهد ديال لوزير كريم غلاب ف 2003. كان رائيس مجلس لادارة ديال مرسا ماروك لي كاتسيّر لمراسي د لمغريب من 2006 تا تعيّن وزير ف 2021.
عواطف حيار

عواطف حيار (مزيودة ف 16 ماي 1967) هيّا موهنديسة د تيصال، ؤستادة جاميعية ؤ سياسية مغريبية. كانت رئيسة د جاميعة لحسن تاني ف دارلبيضا من 2019 ل 2021، ؤ تعينات وزيرة تّضامن، لادماج جّتيماعي ؤ لعائيلة ف لحوكومة د اخنوش ف 7 اكتوبر 2021. حياتها. لعائيلة ؤ لقراية. دوزات عواطف منوني حيار لكونكور د تبريز ف لجيني اليكتريك من لمدراسة لعليا د لاساتدة د كاشون (فرانصا) ف 1992 ؤ كانت اول مغريبية كاتنجح فيه، موراها خدات ف 1997 ديپلوم ديراسات لمعمقة ف معالجة سّينيال د تصاور ؤ طّيليكوم ؤ ديپلوم د لهنداسة ف سيسطيمات ؤ ريزويات د تيصال من لمدراسة لوطنية د لهنداسة تريسينتية، لالكطرونيك، لانفورماتيك، لهيدروليك ؤ تيصالات د تولوز. عواطف حيار عندها دوكتورا ف طّريطما د سّينيال ؤ طّيليكوم من لمعهد لوطني لپوليطيكني د تولوز لكاريير لاكاديمية. مورما خدات حيار ديپلوم تبريز، بدات تقري ف لمدراسة لعليا د لاساتدة تعليم تيقني ف لمحمدية ؤ بقات فيها ربع سنين قبل ماتعاود ترجع ل فرانصا تكمل قرايتها. حيار داخلة ف لجنة لعيلمية د بزاف د جورنالات ؤ مجلات بحال جورنال لمدون لافريقية ؤ مجلة تنضيم ؤ لاراضي. حيار عضو ف لجمعية لعيلمية "عيالات ف نضرية لمعلومات" لي بدات ف لمدراسة پوليطيكنيك لفيديرالية د لوزان. لكاريير لميهانية ؤ لادارية. ف 2013، شاركات ف تاسيس د ا-مدينة، لي هي موبادرة باش ترد دارلبيضا مدينة دكية. ف 13 يونيو 2019، تعينات رئيسة د جاميعة لحسن تاني د دارلبيضا، شي لي خلاها تولي تاني مرا ف تاريخ لمغريب رئيسة د جاميعة من بعد رحمة بورقية ف جاميعة لمحمدية ف 2002. وزيرة د تضامن. ف 7 اكتوبر 2021، عينها لماليك محمد سّاديس وزيرة تّضامن، لادماج جّتيماعي ؤ لعائيلة ف حوكومة اخنوش، ؤ دخلات موراها معا حيزب سّتيقلال. ف نفس شهر لي تعينات فيه، خرجو تقارير ف صّحافة بلي خدمات راجلها كا مودير ديوان ديالها، هاد لخبار ماتاكدش ولا تنفا، حتا تسربات وتيقة ف دجنبر كاتبيّن بلي حيار عينات راجلها لمقدم خديوي ف لپوصط د موستشار مكلف ب شؤون لعامة. نفس لقضية وقعات ف 2019 ملي ولات رئيسة د جاميعة لحسن تّاني ؤ ختارت راجلها باش يولي نايب ديالها. منشورات. شاركات عواطف حيار ف لكتابة د بزاف د لوراق لبحتية ؤ لمقالات لعيلمية بوحدها ولا معا باحتين خرين، كانلقاو من بينهم:
عبدلطيف لوديي

عبدلطيف لوديي هوّا سياسي مغريبي، شاد لمنصب ديال لوزير لمنتدب ل رائيس لحوكومة لمكلف ب لادارة د دّفاع لوطني من 2 دجنبر 2010. ف 10 شتنبر 2003، عينو لماليك محمد ساديس كاتيب لعام د لويزارة د لفينونس ؤ لخوصصة، قبل من داكشي كان خدام مدير لخزينة ؤ لمالية لخارجية ف نفس لويزارة.
سكانير طوموݣرافي

سّكانير طوموݣرافي ولا طوموضونسيتوميتري (TDM) هوا واحد لاپاراي ف الراديولوجيا اللي كايدار ف لختيبار د لكشيف ف الضومين ديال الطب و اللي فيه "الشعا ديال ايكس" سايرين كايدوزو على بنادم ولا طرف منو باش يعطيو تصويرة سوا 2D ولا 3D د لكسدة ديالو و هادشي مورا مايتعاودو يتقراو بواحد السيستيم د لانفورماتيك (ؤرديناتور حرايفي مديور ل هاد لخدمة) اللي كايجمع هاد الربيطة د الشعا اللي وصلوه و منهوم كايعطي تصاور شقفات (قطعات) د لكسدة. هادشي جاي من شلا حسابات كايديرهوم لورديناتور، داكشي علاش تسمات هاد التيكنيك ب "التصوير بالشقفات" (ب ). ملي السكانير ملي كايصيفط دوك شعا راه ساير يايونيزي ف لبنايق ديال الدات -لحاجة اللي تقدر تسبب ف شي كونصير- على ود هادشي خاص تخدام ديالو يكون عقلاني ؤ مايتخدمش ف شي حالات سيرتو بالنسبة للعيالات لحاملات لاحقاش يقدر ايتسبب ف تاشاووه خلقي للجنين ديالها.
محسن جازولي

محسن جازولي (مزيود ف 10 مارس 1967 ف كازا) هوّا موهنديس ؤ بيزنيسمان ؤ سياسي مغريبي. خدا لمنصب ديال وزير منتدب د سّتيتمار، لكونڤيرجونس ؤ تقييم سياسات لعمومية ف 7 اكتوبر 2021 ف لحوكومة د اخنوش. كان قبل شاد لمنصب ديال وزير منتدب ل وزير لخاريجية ؤ تّعاون دّولي، مكلف ب تّعاون لافريقي، من 22 يناير 2018 تال 9 اكتوبر 2019. ؤ وزير منتدب ل وزير لخاريجية ؤ تّعاون لافريقي ؤ لمغاربا لي عايشين ف لخاريج، من 9 اكتوبر 2019 تال 7 اكتوبر 2021. لفاميلة د محسن جازولي اصلها من رّباط، ؤ تماك فين قرا ف ليسي ديكارط. من بعد ما شد لباك ف شّعبة د صيونص ماط، مشا ل فرانسا فين خدا ميتريز ف لانفورماتيك تّطبيقية ؤ لادارة (مياج) من جاميعة لجانوب د پاري ف 1986، ؤ ماسطر ف لانجينيورية د لمعاونة علا اخد لقرارات، من جاميعة پاري 9 دوفين ف 1991. محسن جازولي اسس شركة ڤاليان ديال لستيشارة، ؤ بقا مودير ديالها حتا شد اول منصب ويزاري ديالو، فين دوّز لموديرية ل سعدية سلاوي بناني. نيشان مورما ولا وزير ف حوكومة اخنوش، دخل ل حيزب تجمع لوطني د لاحرار ؤ ولا عضو ف لمكتب سياسي ديالو.
مصطفى بايتاس

مصطفى بايتاس (مزيود ف 1977 ف سيدي افني) هوّا موحامي ؤ سياسي مغريبي ؤ عضو ف تّجمع لوطني د لاحرار. خدا لمنصب ديال وزير منتدب ل لعلاقات معا لبرلامان ؤ ناطق رسمي د لحوكومة لمغريبية ف 7 اكتوبر 2021 ف لحوكومة د اخنوش. مصطفى بايتاس خدا لباك ديالو ف سيدي ايفني، ؤ خدم من بعد ف تّعليم. خدا موراها ديپلوم ف تّدبير لاداري. كان عضو ف مجلس نّواب من 2016 تال 2021 ؤ عاود تّنتاخب ل نفس لمنصب ف شتنبر 2021. ؤ قبل من داكشي كان مستشار مكلف ب لعلاقات معا لبرلامان ف ويزارة د لفلاحة من 2012 تال 2016، ؤ مستشار جماعي ف لجماعة لحضرية د سيدي افني.
فوزي لقجع

فوزي لقجع (مزيود ف 23 يوليوز 1970 ف بركان) هو مسير رياضي و سياسي مغريبي. خدا لمنصب ديال وزير منتدب ل لميزانية ف 7 اكتوبر 2021 ف الحكومة د اخنوش. فوزي لقجع هو الرئيس ديال لجامعة لملكية لمغريبية د لكورة من 2014، و تّنتاخب عضو ف مجلس الفيفا ف 12 مارس 2021. حياتو. فوزي لقجع تزاد ؤ كبر ف بركان فين شد الباك ديالو. بّاه كان استاذ د لعربية. مشا موراها ل الرباط فين شد ديپلوم ديال انجينيور د الاݣرونومي من معهد الحسن الثاني د الاݣرونومي و البيطرة. لكاريير. لقجع بدا لكاريير ديالو كا موفتّيش د لفينونس. و ولّا مودير ديال قيسم ف وزارة الفينونس ف 2000، و عضو ف الطاقم التقني ديال نهضة بركان لي ديك السّاعة كانت فرقة ديال الهواة ف الدّوري المغربي التالت. فوزي لقجع غادي يتّشهر ف 2009 فاش غادي يولي مدير ديال نهضة بركان، و غادي توصل فرقتو ل الدّوري الاحترافي المغربي اللول ف ظرف جوج مواسم كروية. ف مارس 2021، تنتاخب ف مجلس الفيفا.
سياسي لامنتامي

سّياسي لّامْنتامي هوّا شخص كيمارس سّياسة ؤ يقدر كيكون ف مناصب سياسية د لحوكم، بلا مايكون منخارط بشكل رسمي ف شي حيزب سياسي. يقدرو يكونو بزاف د لاسباب علاش سياسي مايبغيش ينضم ل حيزب، منها بلي لاراء سّياسية ديالو ماغادياش معا حتا شي حيزب موجود علا سّاحة. ساباب اخور يقدر يكون بلي لحيزب لي كان فيه شّخص لمعني ختار شي مورشح اخور ف نّتيخابات، ؤ شّخص لمعني قرر يترشح بشكل مستاقل وخا عندو نفس لافكار ديال لحيزب. ساباب تالت يقدر يكون بلي شّخص لمعني مابغاش يكون خاضع ل سلطة د شي حيزب.
لحسن شيشا

لحسن بن محمد حمد شيشا، معروف كتر ب سميت لحسن شيشا، تولد ف 1 دجنبر 1926 ف تارودانت، كان كوايري مغريبي. حياتو. دار لحسن شيشا لبدية ديالو معا لفرقة د تيحاد رياضي لمغريبي (لياسام)، قبل ما يمشي ل شمال د لمغريب فين لتاحق ب اف سي موغريب، لي كان رايس ديالو هو شريف هلهول. مورما بان مزيان ف لبوطولة، سنا معا كلوب اطليتيكو تطوان لي كانت ديك ساعة اوعر فرقة ف شمال حيت كاتشارك ف شومپيونات د صبانيا. مورما طلعات لفرقة ل ليݣا (درجة لولا)، لعب شيشا ضد فراقي كبار بحال ريال مدريد، اف سي برصلونة، اطليتيكو مدريد. من مور ستيقلال لفرقة د كلوب اطليتيكو تطوان مابقاتش، ؤ شيشا مشا معا لفتح رباطي فين لعب معا لعربي بنمبارك لي كان مودريب-لعاب د لفرقة. لحسن كمل لكاريير ديالو معا حسنية اݣادير، لي شارك معاهوم ف لفينال د كاس لعرش 1962-63 لي خسروها ضد لكوكب لمراكشي ب 3 ل 2 ؤ ماركا فيها لبيت لولاني ف 24 ابريل 1960 ف تيران شرفي د دار لبيضا. لحسن شيشا كان من بين لعابة د اول مونتخاب د لمغريب د كورة، لي لعبو ف لعاب لعربية د 1957 ؤ كان مدربهوم لعربي بن مبارك.
معمر لقدافي

معمر لقدافي ؤلا معمر لݣدافي (تولد ف 7 يونيو 1942 ف لمنطقة د سرت، مات ف 20 اكتوبر 2011)، لمعروف تا بسميت لكولونيل لقدافي، كان توري و عسكري و سياسي ليبي حكم ليبيا 42 عام (من 1969 ل 2011). ف اللول كان لقدافي هو الرئيس د لمجلس د لقيادة د لجمهورية لعربية الليبية (من 1969 ل 1977)، و موراها ولاّ "لاخ لقايد" ديال لجماهيرية لعربية الليبية لاشتراكية لعضمى (من 1977 ل 2011). لقدافي ولاّ اول رئيس د ليبيا من مورا ما دار نقيلاب عسكري على لملك دريس السنوسي (اللي كان اخر ملك د ليبيا) ف 1969. ف 1975، كتب كتاب سمّاه "لكتاب لخضر" و جمع فيه بزاف د لافكار اللي كانو تيجيوه مهمين. ف 2008، دار لقدافي جتيماع مع شي حكّام ف افريقيا (ماشي كاملين)، و عطاوه السمية ديال "ملك لملوك د افريقيا". من مورا ما بدات مضاهرات د الربيع د الشعوب ف 2011 ف ليبيا، خرج لقدافي من طرابلس و تخبّا ف سرت، و لكن لقاوه واحد لميليشيات اللي قتلوه نهار 20 اكتوبر 2011.
بزطام د كريپطو

لبزطام د لكريپطو ؤلا لبزطام د كريپطوصولدي (ب نّݣليزية Cryprocurrency wallet) هوّا جهاز، ؤلا واساط فيزيكي ؤلا پروݣرام ؤلا سربيس لي كيصطوكي سّوارت لعوموميين ؤ/ؤلا لخاصّين ديال تعاملات ب كريپطوصولدي. ب لاضافة ل هاد لمزية ديال صّطوكاج، لبزطام د لكريپطو كيكون قادر باش يكريپطي ؤ يسني تّعاملات. كلمة "بزطام" هنا شوية ماشي ف محلها، حيت لبزطام د لكريپطو ماكيصطوكيش لفلوس رّقمية (بحال بيتكوين) براسهوم، مي سّوارت لي كيخليو بنادم يصيفط ؤلا يشد لكريپطو، ؤلا باش يسني شي تعامل ديجيطالي من نوع اخور بحال كونطرا دكية. لحصيصة د لكريپطو لي كاتكون تابعة ل شي ادريسة كاتكون مصطوكية ف لبلوكتشيين براسها، ؤ ب تّحديد ف لكناش لموزع ديالها. سّاروت لخاص ؤ لادريسة كيتجينيراو بشكل عشوائي، ؤ تقريبا مستحيل باش جوج بزاطم يكون سّاروت لخاص عندهوم بحال بحال. نقدرو نقسّمو لبزاطم د لكريپطو ل تلاتة د نّواع:
أمازون (شركة)

امازون. كوم ولاّ امازون (بلينݣليزية Amazon. com) هو واحد السيت ميريكاني د لبيع و الشرا ف انترنت تقاد نهار 5 يوليوز 1994 من دجيف بيزوس. امازون هي اكبر شركة د لبيع و الشرا ف انترنيت ف لعالم، و تاتبيع ف 188 بلاد ف لعالم. مع ݣووݣل، اپل، مايكروسوفت و فيسبوك، امازون محسوبة من لخمسة د الشركات لعملاقة د لانتيرنيت ف لعالم. مول امازون، دجيف بيزوس، كان هو الراجل لمرفح ݣاع ف لعالم (ف 2020)، ؤ تاني ارفح واحد ف 2021 (مورا ايلون ماسك). و الشاريكة ديالو تاتخدّم كتر من 1. 2 مليون ديال الناس.
خالد أيت طالب

خالد ايت طالب (مزيود ف 8 يوليوز 1968 ف رّباط) هوّا وزير د صّحة ف لحوكومة د اخنوش من 14 اكتوبر 2021، ؤ كان قبل ف نفس لمنصب ف لحوكومة د لعتماني تّانية من 9 اكتوبر 2019 تال 7 اكتوبر 2021. تّعيين ديالو ف نفس لمنصب جا بعدما طلبات نبيلة رميلي لاعفاء من لپوصط ديالها باش تفرغ ل خدمتها د عمدة د دارلبيضا. تخرج لپروفيسور خالد ايت طالب من كلية طّب ؤ صّيدلة د رباط بعدما حصل علا شهادة د دّوكتورا ف طّب. كان خدم ؤستاد ف كلية طّب ؤ صّيدلة د فاس، ؤ موراها رائيس د شّيرورجيا لباطينية ف لمركز سّبيطاري لجاميعي لحسن تّاني د فاس، ؤ تعين مودير ديالو ف 13 نونبر 2004. لپروفيسور ايت طالب كان اول واحد دخّل سيستيم انفورماتيكي ل سّبيطارات ف لمغريب، ب لاضافة ل سيستيم د توزيع دّوايات وسط سّبيطار، بلا مانهضرو علا تقنية د شّيرورجيا ب رّوبوات. خالد ايت طالب كان عضو ف لّجنة د لخوبارا ف ويزارة د صّحة من 2008، ؤ هوّا لمومتيل لجيهاوي د مؤسسة لالة سلمى د لويقاية ؤ لمداوية د لكونصير، ؤ هوّا رئيس لمجلس لاداري ديال معهد لبحت ف لكونصير، ؤ هوّا رائيس تحالف لمراكز سّبيطارية لجاميعية ف لمغريب من 2016.
بن تونرت

بن تونرت ؤلا بن تونيرت، سميتو كاملة هي ابو عبد الله محمد بن جعفر لقيسي، تزاد عام 1085 ف قلعة بني حماد. قرا ف بجاية من بعد ف قرطبة. ولا من بعد معلم وقاضي فمدينة فاس. مات فنفس لمدينة عام 1172. كتاب سميات. ف لوقيتا ديال لموحيدين، كانو الصلاطين دارو محاولة ديال معيرة لامازيغية ب هدف توحيد شمال افريقيا من الناحية اللغوية، بواحد لاباز ديال تشلحيت (امازيغية مصمودة). كتب ديك ساعة بن تونرت واحد ديكسيونير عربي-امازيغي معروف بسميت "كتاب لاسماء" (لكتاب ديال سميات)، لغالبية الصاحقة ديال المصطلحات لي فيه جايين من تشلحيت (امازيغية جنوب لمغريب).
إيكونومي

ليكونومي ؤلا عيلم لقتيصاد ؤلا صّيونص د لقتيصاد هو واحد لمجال عيلمي اللي كينتامي ل عيلم جّتيماع و كيهتم بواحد لمجموعة د لجوانب بحال لينتاج، التوزيع، و سّتيهلاك د سّلاعي ؤ سّربيسات. كاتركز ليكونومي على سلوك وتفاعل واحد الناس كنسميوهوم لووكالا لقتيصاديين وكيركز عوتاني على لخدمة ديال لقتيصادات لخرة. كيحلل لقتيصاد لجزئي لعناصر اللي كتعتابر اساسية ف لقتيصاد، و اللي كيكون فيها لووكالا لفرديين و لاسواق و تفاعلات ديالهم، و نتايج هاد التفاعلات. و يمكن يشمل لووكالا لافراد، متلا، لعائلات و الشركات و شّرّايا و لبيّاعا. كيحلل لقتيصاد لكلي لقتيصاد كا نيضام كيتفاعل فيه لينتاج و سّتيهلاك و تخباع لفلوس ؤ سّتيتمار، و لعوامل اللي كتاتر عليه: بحال توضيف موارد لخدمة و رّاسمال و لرض، وتضخم لعوملة، و النمو لقتيصادي، و السياسات لعامة اللي عندها تاتير على هاد لعناصر كاملة. وزيد وزيد… كتشمل لفروق لواسعة ف عيلم لقتيصاد بين لقتيصاد لايجابي، و وصف "شنو هوّا"، و لقتيصاد لمعياري، اللي كيدعو ل "داكشي لي خاصو يكون"؛ بين نضرية لقتيصادية و لقتيصاد لتطبيقي؛ بين لعقلانية و لقتيصاد السلوكي. وبين لقتيصاديات السايدة و لقتيصاد بدعي (لي فيه ابداع ؤ تجديد). نقدرو نطبقو التحليل لقتيصادي ف لمجتمع، ب داكشي لي فيه بحال لعقارات، تّبزنيس، لفينونس، الرعاية الصحية، لهنداسة و لحوكومة. ؤ كيتطبق حتا علا مواضيع بحال لجاريمة، التعليم، لفاميلة، لفيمينيزم، لقانون، لفلسفة، السياسة، الدين، لمؤسسات جّتيماعية، لحرب، صّيونص، و لبيئة.
حسني مبارك

محمد حسني مبارك (تولد ف 4 ماي 1928 ف كفر لمصيلحة - مات ف 25 فبراير 2020 ف لقاهرة) كان عسكري و سياسي مصري، و كان هو الرايس الرابع د مصر (من 1981 ل 2011). بدا مبارك لخدمة مع لعسكر من 1950، و بقا غادي و تيطلع ف لݣراد، تا ولاّ هو لقايد د لقوات لجوية د مصر ف 1972، و كان هو الشاف ديال الطيران د مصر ف لحرب د اكتوبر 1973. ف 1975، ردّو انور السادات نايب الرئيس د لبلاد، و من مورا ما تقتل السادات ف 1981، ولاّ مبارك هو الرئيس. بقا مبارك رئيس 30 عام (تدارت فيها ستفتاءات عليه كان ديما تيربح فيها، ف 1987 و 1993 و 1999)، تا جات تورة ف 2011 (ف لوقت د الربيع د الشعوب) اللي تحيّد فيها بزز منو من لحكيم، و جا موراه محمد مرسي. من مورا التورة، تحكم عليه ف 2012 بلحبس لمؤبد، ولكن من بعد تطلق، و تبدل لحكم للبراءة ف 2014. ف 2015 تحاكم عاوتاني وتحكم عليه بتلت سنين د لحبس هو و ولادو. ف 2017، عاوتاني خرج ببراءة، و بقا عايش ف لقاهرة تا مات فيها و تدفن ف ݣنازة عسكرية.
ليستة د دواوين د شيعر ب داريجة

هاد لپاج كاتحاول تجمع ليستة ديال جميع لكتوبا د شّيعر ؤ دّواوين شّيعرية لي تكتبات ب دّاريجة لمغريبية. شّيعر ب دّاريجة لمغريبية، ؤ شّيعر لعامي ف لبلدان نّاطقة ب لعربية ب شكل عام، كيتسما زاجال. علا حساب لكاتب لمغريبي محمد يحيى قاسمي، كاينين كتر من 307 ديوانات د زّاجال تّطبعات ؤ تّنشرات ف لمغريب ما بين 1976 ؤ 2012. بشكل عام، لعاداد ديالها بقا كيتزايد من عام ل عام. 2015. شوف ليستة د دواوين د شيعر ب داريجة/2015 2016. شوف ليستة د دواوين د شيعر ب داريجة/2016 2017. شوف ليستة د دواوين د شيعر ب داريجة/2017 2018. شوف ليستة د دواوين د شيعر ب داريجة/2018 2019. شوف ليستة د دواوين د شيعر ب داريجة/2019 2020. شوف ليستة د دواوين د شيعر ب داريجة/2020 2021. شوف ليستة د دواوين د شيعر ب داريجة/2021
طوكولوسيدا

طوكولوسيدا (ب لّاتينية Tocolosida) هيّا ݣصر ديفاعي (كاسطرا) قديم كان ف مملكة موريطانية ؤ من بعد ف لاقليم رّوماني د موريطانية طّنجية. لموضع لحالي ديالها دابا معروف ب بلاد تاݣورارت ؤلا عين تاݣورارت ؤلا لݣزيرة، ؤ كاين علا واد ردم ف لجانوب ديال وليلي. طوكولوسيدا هيّا وحدة من 5 د لݣصورا ديفاعيين تّبناو باش يدافعو علا لمدينة د وليلي، ؤكانت مخدّمة ل هاد لمهمة من 30 قبل لميلاد حتال 300 ميلادية. مي كاينين اديلّة بلي بقات مخدمة حتا ف لفترة لاسلامية. طوكولوسيدا معروفة ف لوتايق لقديمة من تّسافيرة د انطونينوس ؤ لجغرافيا د كلاوديوس پطوليمايوس.
محمد مرسي

محمد محمد مرسي عيسى لعياط، لمعروف ب محمد مرسي (تولد ف 8 غشت 1951 ف لعدوة، مات ف 17 يونيو 2019 ف حبس طرة) كان سياسي و استاذ جامعي مهندس مصري، و كان هو الرايس لخامس د مصر (من يونيو 2012 ل يوليوز 2013). تحيّد مرسي من لحكيم ف 2013 من مورا لينقيلاب لعسكري اللي دارو عليه عبد لفتاح السيسي، اللي ولاّ رئيس موراه. مرسي كان داخل مع لاخوان لمسلمين، و كان هو الرئيس د لحزب د لعدالة و لحرية (اللي تاسس مورا التورة د مصر د 2011). من مورا ما تحيد من الرئاسة، تعتاقل مرسي وتحاكم ببزاف د التهم منها "لمعاونة مع قطر ولحركة د حماس ضد لامن د لبلاد" و "التخراج د اسرار د لامن". بقا مقبوط تا مات نهار 17 يونيو 2019، ملّي كان باقي تيتحاكم و سخف ف وسط لمحكمة.
عبدلواحد بلقزيز

عبد الواحد بلقزيز، تولد ف 5 يوليوز 1939 ف مراكش ؤ مات ف 19 اكتوبر 2021 ف رباط، هو محامي ؤ سياسي ؤ ديپلوماسي مغريبي. كان لامين لعام تامن د لمنضمة د لمؤتمر لاسلامي من 2001 ل 2004. حياتو. تولد عبدلواحد بلقزيز ف 5 يوليوز 1939 ف مراكش. قرا ف لكوليج د سيدي محمد ف نفس لمدينة ؤ ليسي مولاي يوسف ف رباط. قرا لقانون ف كلية لحقوق د جاميعة محمد لخاميس ف رباط، ؤ خدا دوكتورا ف لقانون من لجاميعة د رين ف فرانصا. خدم بلقزيز ف مناصب مختالفة ف بزاف د لمؤسسات تعليمية ؤ لقانونية ؤ حتا ف لجنات وزارية من 1963 ل 1977. ف عام 1977، تعين سفير ف لعيراق. ؤ خدا لمنصب د وزير لاعلام ف لحوكومة د محمد لمعطي بوعبيد من 27 مارس 1979 ل 5 اكتوبر 1981. تزاد ليه موراها لقطاع د شبيبة ؤ رياضة ف 5 نونبر 1981 مور تعديل لحوكومي ؤ بقا ف لمنصب حتال 30 نونبر 1983، فين تعين وزير د لخاريجية ؤ بقا حتال 18 فبراير 1985. مورما سالا لخدامي لوزارية، رجع يخدم ف لجاميعات. كان عميد ديال جاميعة لحسن تاني ف دار لبيضا (1985–1992)، جاميعة بن طفيل ف قنيطرة (1992–1997)، ؤ جاميعة محمد لخامس ف رّباط (1997–2000). ف 2001، ولا لامين لعام تامن د منضمة لمؤتمر لاسلامي. ستنكر هجومات 11 شتنبر ف ميريكان ؤ وصفها بلي هي "فعايل اجرامية ؤ وحشية كاتعارض معا ݣاع لعهود ؤ لقيم لانسانية ؤ ديانات سماوية ف لمقدمة ديالهم لاسلام". كما قاد حتا لمعارضة د لمنضمة ل لغزو د لعراق د 2003. خرج موراها تقاعد ف لخر د 2004.
أمسا (سيت أركيولوجي)

امسا هوّا سيت اركيولوجي ؤ تجمع سكاني صغير قديم، قريب من تطوان، كيرجع تّاسيس ديالو غالبا ل لّخر ديال لقرن سّات قبل لميلاد. لموضع ديال امسا جا قريب ل لاكوط، علا واد مارتيل، ؤ تّكتاشف ف 2008 من طاراف فرقة د لباحيتين لمغاربا ؤ سّپنيوليين. لاتار لي تّلقاو ف امسا بحال ف مواضع خرين قراب كيدلو علا تّجارة معا لفينيقيين، ؤ يمكن حتا ستيطان مؤقت من طارافهوم وخا هاد لبلان مامتيقنينش منو لباحيتين. لاوج ديال رّاواج لقتيصادي ف امسا كان مابين لّخر د لقرن رّابع ؤ لقرن تّالت ق. م. بحال مواقع خرين حداه، يقدر يرجع لاصل ديال لستيطان د امسا من طاراف بنادم بشكل مستامر ل لعصر لبرونزي لّخّر. لموضع ديالها يقدر يكون تّستعمل ف تمليح لحوت ف لفترة لقبلرومانية.
سكانيا

سكانيا (بالسويدية: Scania) هي شركة سويدية تاتصنع لكاميويات لكبار، لكيران، و لموطورات الصناعية و لبحرية. تاسسات الشركة ف 1911 و لمقر ديالها كاين ف لمدينة د سوديرطيليي ف لجنوب د سطوكهولم. هي من اكبر الشركات د لكاميويات ف لعالم، تيخدم فيها كتر من 50. 000 واحد، و عندها مقرات ف كتر من 100 بلاد. ف 2006، شرات الشركة د فولكسڤاڭن لالمانية سكانيا، و ردّاتها تابعة ليها. السمية د الشركة جاية من منطقة ف السويد (سكوني)، اللي سميتها ب لينݣليزية "سكانيا".